Predkladacia správa 

Národný akčný plán pre ženy v SR ako hlavný programový dokument vlády SR s cieľom zlepšenia postavenia žien v Slovenskej republike v časovom horizonte 10 rokov bol schválený uznesením vlády SR č. 650/1997 zo dňa 16.9.1997. Podnetom pre jeho vytvorenie bola 4. svetová konferencia OSN o ženách (Peking 1995)  a jej ciele a úlohy, uvedené v Pekinskej deklarácii a Akčnej platforme. Tento programový dokument vlády SR v oblasti problematiky žien obsahuje priority, strategické ciele a kroky (opatrenia na riešenie) ktoré by mala realizovať vláda SR prostredníctvom ňou poverených subjektov za účelom vytvárania takých podmienok, ktoré budú pôsobiť skutočne rozvojovo a nediskriminačne ako na ženy, tak aj mužov. 
 Vypracovaním informácie o plnení úloh Národného akčného plánu pre ženy v SR bol  poverený Odbor rovnosti príležitostí a antidiskriminácie MPSVR SR. Obsah informácie vychádza z podkladov, poskytnutých  realizátormi jednotlivých úloh NAP.  
V rámci hodnotenia plnenia NAP pre ženy v SR za rok 2003 boli zaslané hodnotenia od 23 organizácií. Údaje o konkrétnych aktivitách v regiónoch boli poskytnuté z úradov VÚC a z Ústredia práce, sociálnych vecí a rodiny. V rámci hodnotení boli získané informácie o plnení niektorých úloh zo strany mimovládnych organizácií, hlavne ak bola úloha plnená spoločne štátnou a mimovládnou inštitúciou.     
V roku 2005 sa uskutoční záverečné hodnotenie prínosu Pekinskej akčnej platformy, z ktorej Národný akčný plán pre ženy v SR vychádza. Tým sa ukončí platnosť tohto dokumentu, vyhodnotenie za rok 2004 bude posledným.
Vzhľadom na súčasné členstvo SR v Európskej únii v oblasti rodovej rovnosti pribudnú úlohy nové, ale množstvo úloh, uvedených v NAP napriek ich viacročnej aplikácii nie je vyriešených a budú v inom kontexte uvádzané aj v novom materiále resp. materiáloch, ktoré Národný akčný plán pre ženy v SR nahradia.    
V budúcnosti zavádzanie stratégie rodového mainstreamingu (rodového pohľadu) si vyžiada zmeny ako v inštitucionálnom koordinovaní problematiky, tak aj v zavádzaní nových metód a stratégií realizovania procesu dosahovania rodovej rovnosti vo všetkých oblastiach spoločnosti.